EkBass/fiwiki-20250220-pages-articles huggingface dataset:
Mekaniikan ongelmat

Mekaniikan ongelmat (; ) on Aristoteleen koottujen teosten laitokseen eli Corpus Aristotelicumiin kuuluva teos, joka ei kuitenkaan ole todellisuudessa Aristoteleen kirjoittama. Sen alkuperä on peripateettisessa koulukunnassa, mutta kirjoittajan kiinnostus käytännölliseen soveltamiseen on Aristoteleelle vieras. Roomalainen kirjailija Vitruvius hyödynsi teosta laajalti.Smith, William: Dictionary of Greek and Roman Biography and Mythology , s. 328. 1870. == Sisältö == Teos tarkastelee erilaisia mekaniikan ongelmia, liittyen erityisesti vipuvarsiin ja liikkeeseen. Tekstissä ongelmat ja niiden ratkaisut havainnollistetaan käyttäen kulmia ja ympyröitä, jotka on ainakin uudemmissa painoksissa esitetty myös kuvina. Muutamia ongelmia ja ratkaisuja: * Miksi keskellä laivaa olevat soutajat antavat suuremman panoksen laivan liikkeelle? (Keskellä laivaa alus on leveämpi, joten suurempi osa airoista mahtuu laivan sisälle, jolloin vipuvarsi on suurempi.) * Miksi heittoaseen nopeus on suurempi, jos se heitetään lingolla kuin jos se heitetään kädestä? (1. Kappaletta on helpompi liikuttaa, jos se on jo liikkeessä, lingossa tms. 2. Pyöritettäessä linko muodostaa ympyrän, jonka keskipisteessä on käsi. Mitä pidempi säde pyöritettäessä on, sitä suurempi on nopeus ympyrän kehällä.) * Miksi pieni peräsin liikuttaa laivaa pientä voimaa käyttämällä? * Miksi pallomaiset ja pyöreät kappaleet ovat helppoja liikuttaa? * Miksi lankku on sitä heikompi ja taittuu sitä helpommin mitä pidempi se on? * Miksi pieni kiila voi saada aikaan suuren paineen ja halkaista suuria massoja? * Miksi pähkinät on helpompi rikkoa pähkinänsärkijällä kuin iskemällä? * Miksi pitkää lautaa on hankalampi kantaa olkapäällä laudan päästä kuin sen keskeltä? * Miksi heitetty esine lopulta pysähtyy? == Lähteet == * The Works of Aristotle. Toimittanut W. D. Ross M.A. Oxford, Clarendon Press, 1913. === Viitteet === == Kirjallisuutta == * Aristotle: Mechanical Problems. Teoksessa Kreikankielinen alkuteksti ja englanninkielinen käännös. Luokka:Aristoteleen teokset
Viitoset (seurakuntaryhmä)

Viitoset on viiden ortodoksisen Karjalan hiippakunnan alueella toimivan yhteistyöseurakunnan muodostama yhteistyöryhmä. Siihen kuuluvat: * Ilomantsin ortodoksinen seurakunta * Joensuun ortodoksinen seurakunta * Lieksan ortodoksinen seurakunta * Nurmeksen ortodoksinen seurakunta * Taipaleen ortodoksinen seurakunta Viitoset julkaisevat yhteistä tiedotuslehteään, jonka nimi on Ortodoksinen seurakuntaviesti. Luokka:Suomen ortodoksinen kirkko
Jukka Vastaranta

Jukka Vastaranta (s. 29. maaliskuuta 1984 Tampere) on suomalainen maantie- ja maastopyöräilijä. Kesäkuussa 2011 Vastaranta oli maastopyöräilyn maratonmatkan EM-kilpailuissa toinen. Junioritasolla Vastaranta voitti maastopyöräilyn EM- kultaa vuonna 2001 ja maantieajon MM-hopeaa vuonna 2002. Vastaranta edusti aiemmin hollantilaista Rabobank-tallia, mutta siirtyi kaudeksi 2007 belgialaiseen Continental-tason Jartazi-Promo Fashion -talliin. Hän on osallistunut muun muassa Espanjan ympäriajoon vuonna 2005 ja voittanut 144 kilometrin mittaisen Bryssel-Opwijk-maantieajokilpailun Belgiassa vuonna 2003. ==Ura== Nuorempana pyöräilyn lisäksi maastohiihtoa harrastanut Vastaranta on vuoden 2004 Suomen aika-ajomestari. Hän kilpaili menestyksekkäästi maastopyöräilijänä ennen siirtymistään maantielle. Hän on voittanut maastopyöräilyssä muun muassa junioreiden EM-kultaa vuonna 2001 Saksan Sankt Wendelissä ja tarjosi Suomessa kovan vastuksen lajin kärkimiehille jo juniori- ikäisenä. Vastaranta voitti vuonna 2005 kolmannen etapin Ster Elektrotoer -kilpailussa. Samana vuonna hän oli kolmas Luxemburgin ympäriajon kokonaiskilpailussa sijoituttuaan neljänneksi toisella ja toiseksi viidennellä etapilla. Lisäksi hän oli yhdeksäs Grote Scheldeprijs- ja International UNIQA Classic -kilpailuissa. Helmikuussa 2007 Vastaranta oli kahdeksas Etoile des Besseges -etappikilpailussa. Vuonna 2008 Vastaranta teki paluun maastopyöräilyyn Brink–Ten Tusscher -tallissa,Jukka Vastaranta tekent bij Brink-Ten Tusscher Wielernieuws mutta joutui vetäytymään kilpailuista (ja tallista) terveysongelmien takia jo alkukaudesta. Vuonna 2009 hän alkoi taas saada terveyden kohdilleen ja oli voittamaton kotimaisissa maastokilpailuissa. Saman vuoden maastopyöräilyn maratonmatkan MM-kilpailuissa hän sijoittui 36:nneksi.Miesten tulokset MM-kilpailuissa 2009 (PDF) viitattu 24.8.2009 Kaudella 2010 Vastaranta sijoittui maratonmatkan EM-kilpailussa neljänneksi ja ajoi useita voittoja ja palkintosijoja erittäin kovatasoisissa kilpailuissa. Kesällä 2010 maastopyöräilyn ensimmäinen olympiavoittaja Bart Brentjens vakuuttui Jukan hienosti sujuneesta kaudesta ja palkkasi hänet omaan ammattilaistiimiinsä (Trek-Brentjens MTB Racing Team). Aiemmin Vastaranta oli kiertänyt Euroopan kisoja omilla rahoillaan. Kesäkuussa 2011 Vastaranta sijoittui maastopyöräilyn maratonmatkan EM-kilpailuissa toiseksi ja MM- kilpailuissa kahdeksanneksi. Vuonna 2012 hän edusti Team Trek-Cingolania ja 2013 Medilaser - Specialized MTB Teamiä. Hän voitti Scandinavian Open -kilpailun 2013. Vuoden 2013 maastopyöräilyn maratonmatkan MM-kilpailuissa hän sijoittui neljänneksitoista ja vuonna 2014 viidenneksi. ==Lähteet== * * Jukka Vastarannan profiili trap-friis -tietokannassa * Profiili Cycling Archives -sivustolla ===Viitteet=== ==Aiheesta muualla== * http://vastaranta.typepad.com/ Luokka:Suomalaiset maantiepyöräilijät Luokka:Suomalaiset maastopyöräilijät Luokka:Vuonna 1984 syntyneet Luokka:Elävät henkilöt
Seidat

Seidat oli suomalainen iskelmämusiikia esittänyt trio, jonka muodostivat sisarukset Raisa, Suvi ja Eeva Kiviharju. Seitojen tunnetuin kappale on vuonna 1972 julkaistu ”Sumu”, joka on suomeksi laulettu versio instrumentaalisävelmästä ”Popcorn”. Seitojen jäsenet olivat alun perin kotoisin Torniosta, mutta he esiintyivät julkisesti vasta pääkaupunkiseudulle muuttamisen jälkeen. Siskosten isä keksi yhtyeelle nimen Seidat. Yhtye nousi julkisuuteen, kun se voitti televisiossa vuonna 1968 järjestetyn Pitäjän parhaat -laulukilpailun.Ylen elävä arkisto Ensimmäinen single ”Se alkaa se päättyy” / ”Elän taas uudestaan” ilmestyi vuonna 1968. Yhtye julkaisi kaksi albumia ja teki esiintymisiä vuoteen 1982 asti. == Albumit == * * ==Lähteet== ==Aiheesta muualla== * Luokka: Suomalaiset lauluyhtyeet Luokka:Suomalaiset tyttöbändit
Jakamattomista viivoista

Jakamattomista viivoista (; ) on Aristoteleen koottujen teosten laitokseen eli Corpus Aristotelicumiin kuuluva teos, joka ei kuitenkaan ole todellisuudessa Aristoteleen kirjoittama. Antiikin aikana teos pantiin usein Theofrastoksen nimiin, mutta nykyisen tutkimuksen mukaan se ei voi olla hänenkään kirjoittamansa. Kirjoittaja on ehkä Straton tai joku tuntematon peripateetikko. Teoksen tarkoituksena on todistaa oikeaksi oppi, jonka mukaan suureita voidaan jakaa loputtomiin. Alkukysymyksenä on, onko olemassa sellaisia viivoja (janoja), joita ei voi jakaa osiin. Tämän jälkeen käsitellään muun muassa viivan ideaa ja Zenonin näkemyksiä. Ainakin uudemmissa painoksissa piste- ja viivaesityksiä on havainnollistettu mukaan liitetyillä kuvilla. Teos on arvokas matematiikan historian tutkijalle. == Lähteet == * The Works of Aristotle. Toimittanut W. D. Ross M.A. Oxford, Clarendon Press, 1913. == Kirjallisuutta == * Aristotle: On Indivisible Lines. Teoksessa Kreikankielinen alkuteksti ja englanninkielinen käännös. Luokka:Aristoteleen teokset Luokka:Matematiikan historia
Viitoset

Viitoset voi tarkoittaa jotain seuraavista: * viitoset, viisi samassa synnytyksessä syntynyttä lasta * Viitoset (seurakuntaryhmä), viisi ortodoksista yhteistyöseurakuntaa Karjalan hiippakunnassa * SRV Viitoset, rakennushankkeiden kehittäjä ja yhteistoimintatoteuttaja liike- ja toimitilahankkeissa ==Katso myös== * viitonen
Union pour un Mouvement Populaire

Union pour un Mouvement Populaire (UMP, suom. Kansanliikkeen Unioni.) (alk. Union pour la Majorité Présidentielle, ) oli ranskalainen keskusta- oikeistolainen puolue, joka perustettiin vuonna 2002 tukemaan Jacques Chiracia presidentinvaaleissa. UMP:n muodostivat Rassemblement pour la République, Démocratie Libérale, suuri osa Ranskan demokratian unionista, Parti radical ja Parti populaire pour la démocratie française. UMP:llä oli noin 300 000 jäsentä. Puolue muuttui Les Républicains -nimiseksi puolueeksi toukokuussa 2015.France's UMP party changes name to The Republicans, boosting Sarkozy ==Historia== Puolue tuki pääasiassa Chiracia, mutta osoitti myös riippumattomuutta. Chiracin ja Jean-Pierre Raffarinin hallituksen epäsuosio sai suuren osa sen jäsenistä kannattamaan Chiracin kilpailija Nicolas Sarkozya. Puolue on myös vastustanut Turkin EU-jäsenyyttä, mitä Chirac ilmoitti kannattavansa. UMP:n ensimmäinen johtaja Alain Juppé, Chiracin läheinen kumppani, erosi 15. heinäkuuta 2004 tultuaan tuomituksi korruptiosta Pariisin alueella. 29. marraskuuta 2004 Nicolas Sarkozy ilmoitti eroavansa valtiovarainministerin tehtävistä ja ottavansa puolueen johdon. Sarkozy voitti vuoden 2007 presidentinvaalit UMP:n ehdokkaana. Suurin osa puolueesta tuki häntä, mutta merkittäviä poikkeuksia olivat presidentti Chirac, pääministeri Dominique de Villepin, puolustusministeri Michèle Alliot-Marie ja kansalliskokouksen puhemies Jean-Louis Debre. ==Lähteet== ==Aiheesta muualla== * Les Républicains Luokka:Euroopan kansanpuolue Luokka:Ranskan puolueet
Parti socialiste

Parti socialiste tarkoittaa seuraavia puolueita: * Parti socialiste, ranskalainen puolue * Parti socialiste, belgialainen puolue.
Euzebiusz Smolarek

Euzebiusz "Ebi" Smolarek (s. 9. tammikuuta 1981 Łódź, Puola) on uransa päättänyt puolalainen jalkapalloilija. Hän pelasi yleensä joko hyökkääjänä tai keskikentällä hyökkäävässä roolissa ja lukeutui myös Puolan maajoukkueen avainpelaajiin. Smolarek on entisen huippupelaajan Włodzimierz Smolarekin poika. Peliuransa jälkeen hänen isänsä on työskennellyt valmentajana Alankomaissa. Tämän vuoksi Smolarek varttui maassa. Hänet on nimetty portugalilaisen suurpelaajan Eusébion mukaan. Smolarek on Feyenoordin kasvatti. Seuran edustusjoukkueesen hän nousi vuonna 2000. Vuonna 2005 Smolarek siirtyi Borussia Dortmundiin Saksaan. Racing Santanderin riveihin hän liittyi vuonna 2007. Puolan maajoukkueessa Smolarek debytoi vuonna 2002. Hän kuului Puolan joukkueeseen vuoden 2006 MM-kisoissa, joissa hän pelasi aloituskokoonpanossa joukkueen kaikissa kolmessa ottelussa. Vuoden 2008 EM- kilpailuissa hän kuului aloituskokoonpanoon kahdessa Puolan ottelussa ja pääsi vaihtopelaajana kentälle kolmannessa. == Lähteet == == Aiheesta muualla == * Euzebiusz Smolarek (90minut.pl) * Euzebiusz Smolarek (ebismolarek.com) * Profiili Racing Santanderin sivuilla * Profiili FootballDatabase-tietokannassa Luokka:Puolalaiset jalkapalloilijat Luokka:Vuonna 1981 syntyneet Luokka:Elävät henkilöt
Solea (arkkitehtuuri)

Solea (, kasa, kumpu; , valtaistuin; ; ) on pieni koroke kirkon etuosassa ikonostaasin edessä. Luokka:Ortodoksisen kirkon käytännöt
Gaullismi

Gaullismi () on ranskalainen 1940–1969 poliittinen ideologia, jonka juontuu kenraali Charles de Gaullen ajatuksista ja toimista. Nationalismille perustunut gaullismi on korostanut kansallisvaltioiden merkitystä etenkin ylikansallista Euroopan yhdentymistä vastaan. Gaullismi on toiminut myös yhdysvaltalaista vaikutusta vastaan. Gaullismiin on kuulunut suora vetoaminen kansaan. == Aate == Gaullismi luetaan yleensä oikeistoon, joskin myös eräät vasemmistolaiset ovat luonnehtineet itseään gaullisteiksi. Suurinta gaullismia kannattavaa puoluetta on yleensä kutsuttu gaullistipuolueeksi. === Ulkopolitiikka === Ulkopolitiikassa gaullismia on leimannut kansallisen itsenäisyyden ja riippumattomuuden tavoittelu, kuten lievä Naton ja Euroopan unionin vastustus. Perusteesinä on ollut, ettei Ranskan selviytyäkseen pitäisi olla riippuvainen mistään ulkovallasta. Siksi Ranska loi ydinpelotteen ja vetäytyi Naton toiminnasta. Samalla kiellettiin ulkomaisten joukkojen tulo Ranskan maaperälle, elleivät ne olleet ranskalaisessa komennossa, mitä Yhdysvallat paheksui. Vastaavasti de Gaulle esti Britannian EEC-jäsenyyden sillä maan katsottiin olevan Yhdysvaltojen määräysvallassa.”Ranska ei avaa Euroopan ovea Yhdysvalloille ottamalla Englannin jäseneksi.” Myös jonkinlainen suuruuden (grandeur) ja suurvalta-aseman tavoittelu on ollut pyrkimyksenä. Saatuaan viidennen tasavallan myötä mieleisensä perustuslain de Gaulle hallitsi François Mitterrandin mukaan kuin maassa olisi jatkuva vallankaappaustila. Mitterrand ei kuitenkaan itsekään luopunut ydinaseista. === Sisäpolitiikka === Sisäpoliittisesti gaullismiin on kuulunut yhteiskunnallinen konservatiivisuus, taloudellinen dirigismi (valtiojohtoisuus) ja voluntarismi. Gaullismi on torjunut sekä vapaan kapitalismin että vallankumouksellisen sosialismin ja pyrkinyt kolmannen tien politiikkaan. Omaa taloutta on suojeltu protektionismilla, josta on nykyisin käytetty termiä taloudellinen isänmaallisuus (patriotisme économique). == Ilmentyminen == Gaullistipuolueeksi on nimitetty aluksi de Gaullen viidennen tasavallan Union des Démocrates pour la Républiqueta (1958–) ja sen hajottua 1980- ja 1990-luvuilla Jacques Chiracin Rassemblement pour la Républiquea (1976–), joka on nykyisin osa Union pour un Mouvement Populairea (2002–). Chirac otti talouspolitiikakseen sekä dirigismin että laissez-fairen ja alkoi sitten kannattaa myös Euroopan yhdentymistä. Siksi oikeistossa esimerkiksi Charles Pasqua ei pitänyt Chiracia todellisena gaullistina. Gaullismilla on kuitenkin historiallista painoarvoa Ranskassa, ja se näkyy edelleen maan talouspolitiikan nationalismina. ==Lähteet== == Aiheesta muualla == * Luokka:Ranskan politiikka Luokka:Charles de Gaulle
Viesti- ja sähkötekninen koulu

Viesti- ja Sähkötekninen Koulu (VSK) oli Riihimäen varuskunnassa sijaitseva, Viestirykmentin alainen Suomen puolustusvoimien kaikkien puolustushaarojen ja aselajien sekä rajavartiolaitoksen palkattua henkilökuntaa kouluttava oppilaitos. Koulu perustettiin vuonna 2003, jolloin lakkautettujen Viestikoulun ja Sähköteknillisen Koulun toiminnot siirrettiin sille. Koulun päätehtävät ovat puolustusvoimien viestialan, elektroniikka-alan sekä johtamisjärjestelmäalan koulutus ja tutkimus. Koulun korkeakouluosastolla annetaan upseerin opintoihin kuuluvaa peruskoulutusta sekä upseerien täydennyskoulutusta, kurssiosastolla puolestaan erikoisupseerien, opistoupseerien, sotilasammattihenkilöstön ja siviilihenkilöstön täydennyskoulutusta. Aiemmin yksikkö järjesti teknisiä aliupseerikursseja varusmiehille, mutta ne on nyttemmin siirretty Etelä-Suomen Viestipataljoonan alaiseen Aliupseerikouluun. Viesti- ja Sähköteknisen koulun nimi muuttui 1. kesäkuuta 2009 Viestikouluksi.http://www.mil.fi/maavoimat/joukot/viestir/arkisto.dsp ==Lähteet== Luokka:Viestirykmentti Luokka:Sotilaskoulutus
Auto-onnettomuus

Auto-onnettomuus eli kolari on törmäys, jossa osallisina on auto ja mikä tahansa muu objekti; muut ajoneuvot, puhelinpylväät, rakennukset ja puut. Joskus auto-onnettomuudella viitataan myös onnettomuuteen, jossa auto osuu ihmiseen tai eläimeen. Auto-onnettomuuksien seurauksena noin 1,2 miljoonaa ihmistä kuolee ja noin 50 miljoonaa loukkaantuu joka vuosi maailmanlaajuisesti. Liikenneonnettomuudet vaativat Kiinassa vuonna 2006 89 455 ihmishenkeä. Liikennekuolemien lukumäärä laski edellisestä vuodesta hieman yli 9 prosenttia, ja näin päästiin ensimmäisen kerran alle 90 000 sitten vuoden 2000. Kiinassa tapahtui vuonna 2006 yhteensä 378 781 liikenneonnettomuutta.China daily - More than 89,000 killed on China's roads in 2006 Australian Uuden Etelä-Walesin osavaltio esitteli joulukuussa 2019 ensimmäisenä maailmassa käyttöön otettavan laitteen, joka havaitsee käsitteleekö auton kuljettaja matkapuhelinta. Tekoäly havaitsee kameran kuvasta, käytetäänkö puhelinta kielletyllä tavalla. Sallittu on vain hands- freen käyttö. Tarkoituksena on vähentää liikennekuolemia kolmanneksella. ==Katso myös== *Onnettomuus *Törmäystesti *Liikenneturvallisuus Suomessa == Lähteet == ==Aiheesta muualla== * Luokka:Seulonnan keskeiset artikkelit
Didier Zokora

Didier Zokora (s. 14. joulukuuta 1980 Abidjan, Norsunluurannikko) on norsunluurannikkolainen jalkapalloilija, pelipaikaltaan keskikenttäpelaaja. Hän on eniten maaotteluita (123) pelannut norsunluurannikkolainen. == Ura == Zokora on edustanut muun muassa ASEC Mimosasia, Genkiä, Saint-Étienneä, Tottenham Hotspuria, Sevillaa ja Trabzonsporia. 8\. heinäkuuta 2009 espanjalainen Sevilla ilmoitti tehneensä Tottenham Hotspurin keskikenttäpelaaja Didier Zokoran kanssa neljän vuoden mittaisen sopimuksen. Sopimus sisälsi sopimuksestavapautumisoption 30 miljoonalla eurolla. Zokora pelasi Norsunluurannikon maajoukkueessa 123 ottelua ja teki yhden maalin. Hän kuului Norsunluurannikon joukkueeseen muun muassa vuoden 2006 MM-kisoissa, joissa joukkue jäi alkulohkoihin. == Lähteet == Luokka:Norsunluurannikkolaiset jalkapalloilijat Luokka:Vuonna 1980 syntyneet Luokka:Elävät henkilöt
Tyhjiöenergia

Tyhjiöenergia tarkoittaa tyhjän avaruuden sisältämää nollapiste-energiaa. Vuonna 1948 hollantilainen fyysikko Hendrik Casimir esitti, kuinka tyhjiöenergian olemassaolo voidaan havaita kokeellisesti. Tämä perustuu hänen mukaansa nimettyyn Casimirin ilmiöön. Kului kuitenkin 50 vuotta, ennen kuin koe kyettiin suorittamaan. Yhdysvaltalainen fyysikko Steven Lamoreaux onnistui kahden lähekkäin olevan metallilevyn avulla tekemillään mittauksilla määrittämään tyhjiöenergian aiheuttaman Casimir-voiman suuruuden vuonna 1997. Uusimmat tähtitieteelliset havainnot viittaavat siihen, että tyhjiön kvanttifluktuaatiot saattavat toimia painovoimaa vastustavana ns. pimeän energian aiheuttamana voimana kosmisilla etäisyyksillä maailmankaikkeudessa. Dark Energy From Vacuum Fluctuations, S. G. Djorgovski & V. G. Gurzadyan (UCLA Conference Dark Matter 2006) On myös esitetty, että maailmankaikkeus on voinut syntyä tilapäisestä kvanttifluktuaatiosta syntyneen korkeamman energiatilan seurauksena.Tieteen Kuvalehti 15/1998 == Katso myös == * Hawkingin säteily * Pimeä energia * Pimeä aine * Ekpyrosis == Lähteet == == Aiheesta muualla == * Esko Valtaojan artikkeli Tiede-lehdessä 7/2005 Luokka:Kvanttimekaniikka Luokka:Kosmologia Luokka:Energia
Märkäviira

Märkäviira on enimmäkseen polyesterilangoista ja jossain määrin polyamidilangoista kudottu verkkomainen kangas, jolle paperikoneessa, kartonkikoneessa tai selluloosankuivainkoneessa sen perälaatikosta ruiskutetaan paperimassaa paperiradan muodostumista ja paperin kuivaamista varten. Märkäviiran ohuiden reikien läpi valuu veden lisäksi myös osa paperiksi tarkoitetuista paperikuiduista perälaatikkoon takaisin uudelleen muun massan mukana märkäviiralle ruiskutettavaksi. Märkäviiran kykyä pidättää kartonki-, paperi- tai selluloosamassaa, kutsutaan retentioksi. On taloudellisesti edullista, että märkäviira pidättää mahdollisimman suuren osan sen pinnalle ruiskutetusta massasta. Liiallinen pidättäminen voi lisätä paperin pienimittakaavaista neliömassan vaihtelua eli formaatiota. Märkäviiran tai märkäviirojen jälkeen paperi, kartonki tai selluloosa kulkee viiraosalta märkäpäästä puristinosalle, missä telojen välissä märkäpään lopussa kuiva- ainepitoisuudeltaan noin 20-prosenttinen paperi, kartonki tai selluloosa kuivuu lisää kuiva-ainepitoisuudeltaan noin 55-prosenttiseksi, minkä jälkeen paperirata jatkaa kuivatusosalle, missä sen kuiva-ainepitoisuus nousee yli 90 prosenttiin. Perälaatikon ja viiraosan muodostaman kartonki-, paperi- tai selluloosankuivauskoneen märkäpään jälkeen paperi ei varsinaisesti enää muodostu, vaan ainoastaan kuivaa. Puristinosan ja kuivatusosan muodostamassa kuivassa päässä voidaan paperiin lisätä tärkkelystä tai muita aineita liimapuristimella, mikä sijaitsee kuivatusosan kuivatusryhmien välissä kuivatusosan loppupäässä. Viimeisten kuivatusryhmien tehtävänä on poistaa se lisäkosteus, minkä liimapuristimessa pitkälle kuivaneeseen paperirataan muodostuu. Nimitys märkäviira johtuu siitä, että aikaisemmin viirat oli tehty metallista ja siitä, että paperi- tai kartonkikoneessa tai selluloosankuivauskoneessa on myös kuivatusosalla viiroja, kuivatusviiroja. Mikäli käytetään käsitettä viira eikä yleensä ole sekaannuksen vaaraa, tarkoitetaan märkäviiraa. Märkäviiran avoimuus mitataan kuutioina ilmaa neliömetrille sekunnissa. Mitä läpäisevämpi viira on, sitä avoimempi se on. Paperinteossa on ryhdytty käyttämään hinnan vuoksi kaoliinia. Kaoliini kuluttaa polyesteriä enemmän kuin niin ikään täyteaineena käytetty kalsiumkarbonaatti, minkä vuoksi on pyritty myös märkäviiran mekaanista kestävyyttä parantamaan. Tämä on tehty lisäämällä paperiradan kulkusuunnan mukaisiin eli konesuuntaisiin lankoihin polyamidisia lankoja, joita saattaa olla joka toinen. Kovin runsaasti polyamidilankoja ei märkäviiraan voi lisätä, koska se tekee märkäviirasta epästabiilimman. Märkäviiran kulumista voidaan testata näytepaloista erilaisilla täyteaineyhdistelmillä laboratorio-oloissa. Samoin paperikoneen märkäosalla voidaan tehdä erilaisia kuitujen pidättämiskykyyn, retentioon liittyviä kokeilta. Suomessa märkäviiroja valmistaa Valmet technologies-tulosyksikön Juankosken tehdas. ==Katso myös== *puristinhuopa *kuivatusviira ==Aiheesta muualla== *Märkäviirat. Web Archive. Tamfelt. luokka:Paperikoneet
Nollapiste-energia

Nollapiste-energia () on kvanttimekaanisen systeemin pienin mahdollinen energia, jonka Heisenbergin epätarkkuusperiaate sallii, ja siten systeemin perustilan energia. Ajatuksen nollapiste-energiasta esittivät ensimmäisenä Albert Einstein ja Otto Stern vuonna 1913. Kvanttikenttäteoriassa nollapiste- energia on sama kuin tyhjiöenergia. "Nollapiste" viittaa kvanttimekaaniseen harmoniseen värähtelijään, joka on klassisen harmonisen värähtelijän, esimerkiksi ideaalisen jousen, laajennus kvanttimekaniikkaan. Värähtelijää voi verrata jouseen, jonka päässä on paino. Klassinen värähtelijä voi olla täysin pysähdyksissä, jolloin paino ei liiku, jolloin sekä sen liikemäärä että paikka tunnetaan täsmälleen ilman epätarkkuutta. Nollapiste-energia syntyy, kun sovelletaan Heisenbergin epätarkkuusperiaatetta lähes pysähdyksissä olevaan painoon. Siitä, että painon paikka on tunnettu suurella tarkkuudella, seuraa välittömästi, että painon liikemäärän epätarkkuus on suhteessa yhtä suuri. Niinpä on todennäköistä, että painolla on nollasta poikkeava nopeus ja liike- energia, eli nollapiste-energia. Kaikilla värähtelijöillä on nollapiste- energia, eikä mitään systeemiä ole mahdollista saattaa nollapiste-energiaa matalamman energian tilaan. Nollapiste-energian olemassaolo ei vaadi, että värähtelijä olisi massallinen paino; niinpä jopa tyhjällä avaruudella on tyhjiöenergia. Nollapiste-energiaa ei voi poistaa systeemistä, koska sitä vastaava energiatila on alin mahdollinen. == Historia == Vuonna 1900 Max Planck johti kaavan yksittäisen värähtelevän atomin energialle: : \epsilon = \frac{h u}{ e^{\frac{h u}{kT}}-1} missä h on Planckin vakio, u on värähtelytaajuus, k on Boltzmannin vakio, ja T on absoluuttinen lämpötila. Nollapiste-energian esittivät ensimmäisinä käytännössä Albert Einstein ja Otto Stern vuonna 1913. Kokeellisesti mitatun vetykaasun lämpökapasiteetin havaittiin sopivan malliin, jossa oletetaan värähtelyenergian koostuvan Planckin aiemmin laskemasta energiasta ja minimienergiasta: : \epsilon = \frac{h u}{ e^{\frac{h u}{kT}}-1} + \frac{h u}{2} Vaikka systeemi olisikin absoluuttisessa nollapisteessä, molekyylillä olisi edelleen energia, suuruudeltaan ½hυ. == Kokeellinen todistusaineisto == Einsteinin ja Sternin alkuperäisen havainnon, vedyn lämpökapasiteetin lisäksi nollapiste-energia havaitaan esimerkiksi: * Lambin siirtymä, jossa havaitaan vetyatomin elektronien samaenergiaisten energiatilojen hajoavan kahdeksi erilliseksi tilaksi. Toinen elektroni voi myös nousta korkeampaan energiatilaan, ja koska tämä systeemi on värähtelijä, sillä on nollapiste-energia. Keskimäärin siis toinen elektroni on omassa energiassaan + nollapiste-energiassa, jolloin sähkökenttä ei enää olekaan sama molemmille, jolloin kahdesta samaenergiaisesta tilasta tuleekin erillisiä. * Spontaani emissio, havaitaan esim. fosforesenssissa; yksinkertaisesti laskettuna ilmiötä ei pitäisi olla olemassakaan. Luokka:Energia Luokka:Ikiliikkujat Luokka:Systeemit
Puristinhuopa

Puristinhuopa on nykyään polyesteri- tai polyamidilangoista kudottu kangas, mihin on neulattu polyesterinukkaa keinokuituisen huovan valmistamiseksi. Puristinhuovan tarkoituksena on paperikoneen tai kartonkikoneen tai selluloosankuivauskoneen puristinosalla puristamalla kuivattaa paperirataa siten, että kuiva-ainepitoisuus lisääntyy noin 20 %:sta 55 %:iin puristinosalla ennen kuin paperirata kulkee kuivatusosalle. Kymmenistä pohjakangastyypeistä saadaan eri paksuisilla hahtuvaneulauksilla ja erikarkeuksisilla hahtuvilla ominaisuuksiltaan tuhansia erilaisia puristinhuopia. Neulauksiltaan ja pohjakankailtaan keveimpiä puristinhuopia käytetään puristinosan ensimmäisissä puristimissa, missä vielä melko kostea paperirata ei kestä kovin suurta puristusta. Puristuksen voimakkuutta arvioidaan viivapaineena, yleensä kN/m:lle. Aikaisemmin puristinhuovat olivat huopautettua villaa. Suomessa puristinhuopia valmistavat Valmet Fabricsin Tampereen tehdas ja yhdysvaltalaiset Albany:n suomalainen tytäryhtiö Albany Fennofelt Järvenpäässä ruotsalaisista pohjakankaista neulaamalla ja jälkikäsittelemällä. ==Aiheesta muualla== *Valmet luokka:Paperikoneet
Kuivatusviira

Kuivatusviira on paperikoneen, kartonkikoneen tai selluloosankuivauskoneen kuivatusosalla kuumien höyryllä lämmitettyjen terässylintereiden välissä kulkeva polyesteristä kudottu verkkomainen luja kangas, minkä tarkoituksena on kuljettaa paperirata ylhäällä ja alhaalla olevien kuumien sylintereiden ylitse ja alitse kummankin puolen kuivattamiseksi. Koska sanalla viira tarkoitetaan märkäviiraa, puhutaan erikseen kuivatusviirasta sekaannuksen välttämiseksi. Kuivatusviiroja Suomessa valmistaa Tamfeltin Tampereen tehdas ja yhdysvaltalaisen Albanyn Järvenpään tehdas. ==Katso myös== *märkäviira *puristinhuopa ==Aiheesta muualla== *Tamfelt: Kuivatusviira luokka:Paperikoneet
Sonoluminesenssi

Sonoluminesenssi on ilmiö, jossa ultraäänen aiheuttamat kavitaatiokuplat lähettävät valoa luhistuessaan.http://www.sonoluminescence.com/intro.html http://www.nature.com/nature/journal/v398/n6726/full/398402a0.html Valo syntyy, kun ultraäänen aiheuttaman kavitaatiokuplan luhistuessa, nousee pienen alueen paikallinen lämpötilan tuhansiin asteisiin. On myös ehdotettu että valon syntyminen johtuisi kuplan epäsymmetrisestä luhistumisesta, jossa kuplan sisäinen vesisuihku törmäisi viisinkertaisella äänennopeudella kuplan laitaan. Sonoluminesenssi on havaittu vedessä ja asetonissa. Sonoluminesenssin mekanismia ei täysin tunneta. Ilmiö havaittiin ensimmäisen kerran jo 1934 Kölnin yliopistossa tehdyissä kokeissa. Joidenkin tutkijoiden mukaan valo saattaa syntyä kuplassa olevassa tyhjiössä samaan tapaan kuin Hawkingin säteily. Kvanttimekaniikan mukaan tyhjiö sisältää virtuaalisia hiukkasia, ja erään teorian mukaan nopeasti liikkuva rajapinta kaasun ja veden välillä voi muuntaa virtuaalifotoneja fotoneiksi.http://www.aip.org/pnu/1996/split/pnu267-1.htm Tämä on verrattavissa Casimirin ilmiöön. ==Lähteet== Luokka:Luminesenssi
Deattán

Deattán eli Painajainen on saamelaisessa tarustossa linnun tai muun eläimen hahmossa esiintyvä haltija, joka istuu yöllä nukkuvan ihmisen rinnan päällä. Se aiheuttaa ihmiselle painajaisia, ahdistusta ja huonounisuutta, tai vie unen kokonaan. Luokka:Saamelaiset taruolennot
Hypoteettis-deduktiivinen tieteenkäsitys

Hypoteettis-deduktiivinen tieteenkäsitys on tieteenfilosofinen katsantokanta, jonka mukaan hypoteeseja ei tarvitse etukäteen perustella empiirisen aineiston ja siitä tehtävien induktiivisten yleistysten avulla, vaan hypoteettisen teorian pätevyyttä voi testata johtamalla siitä deduktiivisia seurauksia ja testaamalla näiden seurausten totuutta. Hypoteettis-deduktiivisella menetelmällä toimien aluksi esitetään hypoteesi, ja tästä johdetaan testattavia ennustuksia, jotka ovat hypoteesin premissien suora looginen seuraus, ja tämän jälkeen testataan empiiristen kokeiden avulla, pitävätkö ennusteet paikkansa. Jos johdetut ennusteet läpäisevät testit, havaintoaineisto tukee eli konfirmoi hypoteesia, mutta se ei kuitenkaan todista hypoteesia oikeaksi. Hypoteettis-deduktiivisen menetelmän kannalta järkevän hypoteesin perusvaatimukset ovat empiirisyys ja kyky selittää kohteena oleva ilmiö. Luokka:Tieteenfilosofia
Dave Spitz

Dave "The Beast" Spitz (David Spitz) (s. 22. helmikuuta 1958 New York) on yhdysvaltalainen basisti. Hänet muistetaan parhaiten Black Sabbath -yhtyeen basistina vuosilta 1985-1987. Muita yhtyeitä joissa hän on ollut mukana ovat mm. Americade, White Lion, Impelliterri, Slamnation, Insomnia, Nuclear Assault, Great White ja Bill Ward Band. Hän harrastaa karatea ja on opiskellut ja työskennellyt musiikkiuransa jälkeen asianajajana. Hänen veljensä Dan Spitz tunnetaan Anthrax-yhtyeen kitaristina. Lempinimi "The Beast" (peto) on hänen lapsuudenystävänsä keksimä lempinimi. Luokka:Black Sabbathin jäsenet Luokka:Yhdysvaltalaiset basistit Luokka:Yhdysvaltalaiset rockmuusikot Luokka:Vuonna 1958 syntyneet Luokka:Elävät henkilöt
Dyne

Dyne (lyh. dyn) on käytöstä poistunut, cgs-järjestelmään kuuluva voiman mittayksikkö. Dynen määritelmä muistuttaa sen SI-järjestelmässä korvannutta newtonia: 1\ {\rm dyn}=1\ {\rm g} \cdot 1\ \frac{\rm cm}{\rm s^2} Määritelmästä on helppo havaita, että 1\ {\rm dyn}=1 \cdot 10^{-5}\ {\rm N}. == Katso myös == *cgs-järjestelmä *newton *kilopondi Luokka:Voiman yksiköt
Bev Bevan

Bev (Beverley) Bevan (s. 25. marraskuuta 1946 Birmingham, Englanti) on brittiläinen rumpali. Hän on soittanut Electric Light Orchestrassa sekä lyhyen aikaa Black Sabbathissa. Hän oli mukana myös The Move-yhtyeessä. Hänet liitettiin vuonna 2017 Rock and Roll Hall of Fame -kunniagallerian jäseneksi Electric Light Orchestran jäsenenä.https://www.rockhall.com/inductees/elo. ==Lähteet== Luokka:Brittiläiset rumpalit Luokka:Black Sabbathin jäsenet Luokka:Vuonna 1946 syntyneet Luokka:Elävät henkilöt
Laurence Cottle

Laurence Cottle (16. joulukuuta 1961 Swansea, Wales) on walesilainen basisti. Hänet tunnetaan paremmin sessiobasistina ja hänen tyylilajinsa on vaihdellut mm. jazzista heavy metaliin. Hän on soittanut mm. seuraavien artistien kanssa: Alan Parsons Project, Tony Martin, Cozy Powell, Don Airey, Mike Oldfield ja Black Sabbath. Cottle on yksi varhaisimmista ja tunnetuimmista viisikielisen bassokitaran käyttäjistä, ==Lähteet== Luokka:Brittiläiset basistit Luokka:Black Sabbathin jäsenet Luokka:Syntymävuosi puuttuu Luokka:Elävät henkilöt
Ergi

Ergi (lyh. erg) on käytöstä poistunut cgs-järjestelmän energian yksikkö. Ergin määritelmä perustuu järjestelmän perusyksiköihin senttimetriin, grammaan ja sekuntiin. Yksiköllä on myös läheinen yhteys voiman yksikköön dyneen. 1\operatorname{erg}=1\operatorname{dyn} \cdot 1 \operatorname{cm} = 1 \frac{\operatorname{g} \cdot \operatorname{cm}^2} {\operatorname{s}^2} Määritelmästä on nähtävissä suoraan ergin ja joulen suhde: 1\operatorname{erg} = 1 \cdot 10^{-7} \operatorname{J} ==Katso myös== * Kansainvälinen yksikköjärjestelmä ==Aiheesta muualla== * yksiköiden muunnosohjelma * Energiamuunnin Luokka:Energian yksiköt
Neil Murray

Neil Murray (s. 27. elokuuta 1950 Edinburgh, Iso-Britannia) on skotlantilainen basisti. Yhtyeitä, joissa hän on soittanut, ovat muiden muassa Colosseum II, Whitesnake, Black Sabbath ja The Brian May Band. Lisäksi hän on tehnyt useita sessioita eri artistien kanssa ja ollut Danny Mirandan sijaisena Queen + Paul Rodgers yhtyeen keikoilla, sekä soittanut We Will Rock You (musikaalin) yhtyeessä toukokuun 14, 2002 lähtien. ==Diskografia== ===Hanson=== * Now Hear This (1974) ===Colosseum II=== * Strange New Flesh (1976) ===National Health=== * National Health (1978) ===Whitesnake=== * Live at Hammersmith (1978) * Snakebite (1978) * Trouble (1978) * Lovehunter (1979) * Ready an' Willing (1980) * Live...In the Heart of the City (1980) * Come an' Get It (1981) * Saints & Sinners (1982) * Slide It In (US julkaisu) (1984) * Whitesnake (1987) * The Early Years (2004) ===Gogmagog=== * I Will Be There EP (1985) ===Vow Wow=== * V (1987) * Shock Waves (1987) * Revive (1987) * Helter Skelter (1989) ===Black Sabbath=== * Tyr (1990) * Forbidden (1995) ===The Brian May Band=== * Live at the Brixton Academy (1993) * Another World (1998) ===Peter Green Splinter Group=== * Peter Green Splinter Group(1997) * The Robert Johnson Songbook (1998) ===The Company of Snakes=== * Here They Go Again (2001) * Burst the Bubble (2002) ===Empire=== * Hypnotica (2001) * Trading Souls (2003) * The Raven Ride (2006) * Chasing Shadows (2007) ===Rondinelli=== * Our Cross, Our Sins (2002) ===M³=== * Classic 'Snake Live Volume 1 (2003) ===We Will Rock You=== * Live at the Dominion London (2003) Luokka:Brittiläiset basistit Luokka:Black Sabbathin jäsenet Luokka:Vuonna 1950 syntyneet Luokka:Elävät henkilöt
Bobby Rondinelli

Robert ”Bobby” Rondinelli (s. 27. heinäkuuta 1955 Port Jefferson, New York, Yhdysvallat) on yhdysvaltalainen rumpali. Rondinelli tunnetaan parhaiten Rainbow-yhtyeen rumpalina, mutta hän on myös soittanut muissakin tunnetuissa yhtyeissä, kuten Black Sabbath, Blue Öyster Cult, Doro ja Quiet Riot. Muita hänen projektejaan ovat olleet Sun Red Sun ja Rondinelli. Luokka:Vuonna 1955 syntyneet Luokka:Black Sabbathin jäsenet Luokka:Yhdysvaltalaiset rockmuusikot Luokka:Yhdysvaltalaiset rumpalit Luokka:Elävät henkilöt
Gerald Woodroffe

Gerald "Jezz" Woodroffe (s. 1951 Birmingham, Englanti) on englantilainen kosketinsoittaja. Hän aloitti uransa 1975 liittymällä Black Sabbath -yhtyeeseen kosketinsoittajaksi. Sen jälkeen hän on luonut uraa mm. Robert Plantin ja Phil Collinsin yhtyeissä. Hän on tehnyt myös sooloalbumeja sekä soittanut monissa sessioissa. Luokka:Brittiläiset kosketinsoittajat Luokka:Vuonna 1951 syntyneet Luokka:Elävät henkilöt
Ismo Seivästö

Ismo Eero Seivästö (s. 25. lokakuuta 1954 Raisio) on suomalainen entinen kansanedustaja. Hän toimi Kristillisen liiton Varsinais-Suomen piirin puheenjohtajana vuosina 1983–1991 ja oli eduskunnassa vuosina 1991–1995 ja 1999–2003. Hän on toiminut Kaarinan kaupunginvaltuutettuna vuodesta 1985. Seivästö on koulutukseltaan teologian maisteri ja humanististen tieteiden kandidaatti. Varsinaiselta ammatiltaan hän on rovasti ja työskentelee Mikaelin seurakunnassa. == Lähteet == == Aiheesta muualla == * Luokka:Kansanedustajat Luokka:Suomen Kristillisdemokraattien poliitikot Luokka:Kaarinan kaupunginvaltuutetut Luokka:Suomen evankelis-luterilaisen kirkon papit Luokka:Varsinais-Suomen vaalipiiri Luokka:Vuonna 1954 syntyneet Luokka:Elävät henkilöt
Tiurulan ortodoksinen seurakunta

Tiurulan ortodoksinen seurakunta sijaitsi Laatokan länsipuolella, pääasiassa luovutetussa Karjalassa. Se kuului Karjalan hiippakunnan kuudenteen valvontapiiriin ja seurakunnan alue käsitti Hiitolan, Kurkijoen, Parikkalan, Rautjärven, Saaren ja Simpeleen kunnatIso tietosanakirja 13. Otava, Helsinki 1937.. ==Seurakunnan jäsenmäärä== Tiurulan seurakunnassa oli 1 585 jäsentä vuonna 1931Tietoja erikoislaatuisista seurakunnista ynnä vastaavista historia- ja rippikirjoista ja 1 196 jäsentä vuonna 1937Iso tietosanakirja 13. Otava, Helsinki 1937.. Suurin osa seurakunnan jäsenistä asui Hiitolassa ja Kurkijoella. ==Kirkot== Tiurulan ortodoksisella seurakunnalla oli kaksi kirkkoa. Hiitolan kunnan Tiurulan kylässä sijaitsi pyhittäjä Serafim Sarovilaisen muistolle pyhitetty ja vuonna 1922 valmistunut Tiurulan kirkko. Kurkijoen kunnan Raholan kylässä oli Neitsyt Marian ilmestyksen muistolle pyhitetty ja vuonna 1933 valmistunut Kurkijoen kirkko. Molemmat kirkot säilyivät ehjinä talvisodasta, mutta tuhoutuivat jatkosodassa.Koponen Paavo, Karjalan kirkkokummut. Tammi, Sulkava 1999. ISBN 951-31-1431-7. ==Historia== Tiurulan ortodoksinen seurakunta perustettiin 1500-luvulla ja Tiurula oli tämän seurakunnan keskuksena. Tiurulan ja Veijalan ortodoksisten kappeliseurakuntien alueista muodostettiin luterilainen Hiitolan seurakunta vuonna 1610 Ruotsin harjoittaman luterilaistamisen johdosta. Uudelleen Tiurulan ortodoksinen seurakunta perustettiin vuonna 1836Koponen Paavo, Karjalan kirkkokummut. Tammi, Sulkava 1999. ISBN 951-31-1431-7. Vuonna 1934 seurakunnan keskus siirrettiin Hiitolasta KurkijoelleIso tietosanakirja 13. Otava, Helsinki 1937.. Alueluovutusten myötä merkittävä osa Tiurulan seurakuntaa luovutettiin Neuvostoliitolle ja suurin osa seurakunnan väestöstä hajaantui jäljelle jääneeseen Suomeen. Tämän johdosta Tiurulan seurakunta lakkautettiin muiden luovutettujen alueiden seurakuntien tavoin vuonna 1949. Suomen ortodoksisen kirkon uuden seurakuntajaon mukaan Suomen puolelle jääneet osat entisestä Tiurulan seurakunnasta tulivat kuulumaan Lappeenrannan ortodoksiseen seurakuntaan. ==Lähteet== Luokka:Luovutettujen alueiden ortodoksiset seurakunnat Luokka:Kurkijoki
Blohm + Voss

Blohm + Voss on saksalainen telakkayhtiö, jonka pääkonttori on Hampurissa, Saksassa. Se on osa ThyssenKrupp-konsernia. Yhtiö on valmistanut myös sotilaslentokoneita. == Alku == Hermann Blohm ja Ernst Voss perustivat 5. huhtikuuta 1877 telakan ja konepajan nimellä Blohm + Voss avoimena kauppayhtiönä (offene Handelsgesellschaft). He saivat Hampurin kaupungilta 15 000 m² tontin Elben saarelta. Yhtiö laajeni, ja sillä oli 1800-luvun lopulla telakoita myös Englannissa. ==Ensimmäinen maailmansota== Telakka kunnostautui sukellusveneiden rakentamisessa. Sodan loputtua työläis- ja sotamiesraati pyrki ottamaan telakan haltuunsa, mutta valtaus torjuttiin. Laivojen myynti oli ymmärrettävästi vähäistä. Joitakin aluksia telakka rakensi HAPAG ja Norddeutscher Lloyd -yhtiöille. Hyperinflaation aikaan (pahimmillaan vuonna 1923) telakalla oli töissä vain 3 000 henkeä. Hermann Blohm kuoli vuonna 1930. Saksan sotilaallinen varustautuminen alkoi Adolf Hitlerin noustua valtaan tammikuussa 1933. Samana vuonna telakalta laskettiin vesille koulualus Gorch Fock. Tähän aikaan yhtiö perusti tytäryhtiökseen lentokonetehtaan Hamburger Flugzeugbau. ==Toinen maailmansota== Yhtiö valmisti muun muassa Admiral Hipperin vuonna 1936 ja Taistelulaiva Bismarckin. Sukellusveneiden tuotanto oli suurta, kaikkiaan 238 venettä. Sodan lopussa 16 000 henkilön työvoimasta suurin osa oli pakkotyössä olleita keskitysleirivankeja. Britit purkivat telakoita sodan jälkeen. ==Kylmä sota== 1\. huhtikuuta 1951 alkoi laivojen korjaus; yhtiön nimi oli Steinwerder Industrie AG. 1950-luvun puolivälissä puolet osakekannasta siirtyi Thysseneille. ==Nykyaika== Vuonna 1995 Blohm + Voss AG jaettiin osiin: Blohm + Voss GmbH (telakka, 10 000 työntekijää) ja Blohm + Voss Repair GmbH (korjaustelakka, 350 työntekijää) ja BV Industrietechnik GmbH (koneenrakennus). 5\. tammikuuta 2005 Thyssenkrupp Marine Systems AG otti vallan. Siihen kuuluu *Blohm + Voss GmbH *Blohm + Voss Repair GmbH, Hampuri *Nordseewerke GmbH, Emden *Howaldtswerke-Deutsche Werft AG, Kiel *Nobiskrug GmbH, Rendsburg *Hellenic Shipyards S. A., Kreikka. == Aiheesta muualla == * ThyssenKrupp Marine Systems AG, Hamburg * Blohm + Voss GmbH, Hamburg * Blohm + Voss Repair GmbH, Hamburg *
Kumamoton prefektuuri

Kumamoton prefektuuri () sijaitsee Kyūshūn saarella Japanissa. Prefektuurin pääkaupunki on Kumamoto. Ennen Meiji-restauraatiota alueella sijaitsi Higon provinssi. == Maantiede == Kumamoton prefektuuri käsittää Kyūshūn keskiosan. Lännessä sen naapureina ovat Ariaken sisämeri ja Amakusan saaristo, pohjoisessa Fukuokan ja Ōitan prefektuurit, idässä Miyazakin prefektuuri ja etelässä Kagoshiman prefektuuri. Kumamoton itäosassa kohoaa 1 592 metrin korkeuteen Asovuori, aktiivinen tulivuori. == Aluejako == Kumamoton prefektuuri jakautuu 14 kaupunkiin ja 31 muuhun kuntaan, joista 23 on maaseutukaupunkeja ja kahdeksan kyläkuntia. Kunnat kuuluvat yhdeksään piirikuntaan, joilla ei ole hallinnollista merkitystä. Kumamoton kaupunki jakautuu suuralueisiin. ;Kaupungit * Amakusa * Arao * Aso * Hitoyoshi * Kamiamakusa * Kikuchi * Kōshi * Kumamoto (pääkaupunki) * Minamata * Tamana * Uki * Uto * Yamaga * Yatsushiro ;Kunnat piirikunnittain Piirikunta Kunta Amakusa Reihoku Ashikita Ashikita · Tsunagi Aso Minami-Aso · Minami-Oguni · Nishihara · Oguni · Takamori · Ubuyama Kamimashiki Kashima · Kōsa · Mashiki · Mifune · Yamato Kikuchi Kikuyō · Ōzu Kuma Asagiri · Itsuki · Kuma · Mizukami · Nishiki · Sagara · Taragi · Yamae · Yunomae Shimomashiki Misato Tamana Gyokutō · Nagasu · Nagomi · Nankan Yatsushiro Hikawa == Talous == Alueen tärkeimmät teollisuudenalat ovat elektroniikka-, auto- ja elintarviketeollisuus. == Kulttuuri ja nähtävyydet == Kumamoton tärkeimpiä nähtävyyksiä ovat Aso-vuoren lisäksi vuonna 1607 valmistunut Kumamoton linna, Momoyama-tyylinen Suizenjin puisto ja noin 120 saaresta koostuva Amakusan saaristo, jonka kautta kristinusko saapui JapaniinKumamoto at a glance . == Henkilöitä == *Morihiro Hosokawa, ylähuoneen edustaja, kuvernööri ja pääministeri == Lähteet == == Aiheesta muualla == *
Kirjat Shmona

Kirjat Shmona (hepreaksi קִרְיַת שְׁמוֹנָה‎,) on kaupunki Pohjois-Israelissa, Hulanlaakson länsirinteillä lähellä Libanonin rajaa. ==Maantiede== Kirjat Shmona sijaitsee Israelin pohjoisosassa Hulanlaaksossa. Kaupungin alkuperäinen keskusta sijaitsee kapealla basalttiharjanteella. Sittemmin kaupungin kasvaessa se on levittäytynyt myös ylös vuorenrinteitä lännessä. ==Historia== Ennen nykyisen Kirjat Shmonan perustamista sen paikalla sijaitsi Khalisa- niminen arabikylä. Nimi Kirjat Shmona tarkoittaa kahdeksan kaupunkia. Nimi annettiin Tel Haita vuonna 1920 arabien hyökkäykseltä puolustaneen kahdeksan juutalaisen muistoksi. Arabikylä hylättiin Israelin itsenäisyyssodan yhteydessä vuonna 1948 ja nykyinen Kirjat Shmonan kaupunki perustettiin vuonna 1950. Vuodesta 1968 lähtien Kirjat Shmonaa tulitettiin Libanonin puolelta rajaa. Hyökkäykset kiihtyivät 1970- ja 1980-luvuilla, mikä johti osaltaan Libanonin sotaan. Sodan jälkeen Hizbollah on jatkanut ajoittaisia iskuja kaupunkiin. Tilanne rauhoittui osittain Israelin vetäydyttyä Libanonista toukokuussa 2000. Suurin osa kaupungin asukkaista evakuoitiin Hizbollahin aloitettua rakettitulen vuonna 2023 alkaneen Gazan sodan yhteydessä. Kaupunkiin jäi kuitenkin tuhansia evakuoinnista kieltäytyneitä. ==Väestö== Kirjat Shmonan asukasluku oli vuoden 2018 lopussa 22 625. Vuonna 2002 vastaava lukema oli 21 600, vuonna 1969 15 300, vuonna 1959 10 000 ja vuonna 1954 3 300. ==Lähteet== == Aiheesta muualla == Luokka:Israelin kaupungit
Nicholas Brendon

Nicholas Brendon Schultz (12. huhtikuuta, 1971 Los Angeles, Kalifornia) on yhdysvaltalainen näyttelijä, joka tunnetaan paremmin taiteilijanimellä Nicholas Brendon. Hän teki tunnetuimman roolinsa seitsemän tuotantokautta kestäneessä televisiosarjassa Buffy, vampyyrintappaja. Nuorempana Brendon haaveili urasta baseball-ammattilaisena, mutta loukkaantumisensa jälkeen siirtyi näyttelijäksi. Muutaman vuoden odottelun jälkeen hän päätti jättää näyttelemisen sikseen ja kokeili taitojaan monella alalla. Tuona aikana Brendon työskenteli muun muassa tarjoilijana. Saatuaan potkut huomattavan monta kertaa palasi hän yrittämään onneaan näyttelijänä. Häntä onnisti ja alle kahden kuukauden sisällä hän sai Xander Harrisin osan tulevasta kulttisarjasta Buffy, vampyyrintappaja, joka teki hänestä kuuluisan. Sarjaa esitettiin vuosina 1997–2003. Brendon oli mukana joka tuotantokaudella. ==Yksityiselämä== Brendon on kärsinyt änkytyksestä ja ryhtyikin alun perin näyttelijäksi päästäkseen eroon tästä. Huhtikuussa 2004 hän kertoi hankkiutuneensa hoitoon alkoholiongelmansa takia. Hänellä on myös identtinen kaksoisveli Kelly Donovan Schultz. Brendon oli naimisissa Tressa di Figlian kanssa vuosina 2001–2007. ==Aiheesta muualla== * Luokka:Yhdysvaltalaiset näyttelijät Luokka:Vuonna 1971 syntyneet Luokka:Elävät henkilöt
Saaristomeren meripuolustusalue

thumb|6. ohjuslaivueeseen kuuluva miinalaiva Uusimaa Pansiossa. Saaristomeren meripuolustusalue (lyhenne SMMEPA, aik. SmMepa) oli Suomen merivoimien yhtymä, jonka päätukikohta sijaitsi Turussa Pansion varuskunnassa. Meripuolustusalueet lakkautettiin 31. joulukuuta 2014, jolloin meripuolustusalueiden laivastojoukoista muodostettiin Pansioon Rannikkolaivasto. == Joukkoyksiköt == Meripuolustusalueen esikunnan lisäksi siihen kuuluivat seuraavat joukkoyksiköt: * 6. ohjuslaivue (6. OHJLV) * 4. miinalaivue (4. MILV) * Turun rannikkopataljoona (TURRP) * Laivaston soittokunta (LAIVSK) Meripuolustusalueen palveluksessa oli vuodenvaihteessa 2013 yli 500 henkilöä. == Historia == Joukko-osaston historian voidaan katsoa alkaneen jo 1918, jolloin yksikkö toimi Helsingissä ja Koivistolla. Usean nimenvaihdoksen jälkeen nimeksi vakiintui Turun laivastoasema vuonna 1939. Joukko-osaston aikaisemmat nimet ovat: * Saaristomeren laivasto 1993 – syksy 1998 * Rannikkolaivasto 1980–1992 * Laivastolippue (LaivLp) 1979 asti Rannikkolaivaston organisaatioon kuului vielä 1980-luvulla Teknillinen huolto- osasto ja sukellusviirikkö (SukVkö). Miinakoeasema eli MiKoeAs, nykyisen Merivoimien tutkimuslaitoksen edeltäjä oli ollut toiminnassa jo 1970-luvulla. Osana Puolustusvoimien rakennemuutosta Korppoon (nyk. Paraisten) Gyltössä toiminut Turun rannikkopatteristo (TurRPsto) lakkautettiin vuoden 2006 lopussa. Samassa rakennemuutoksessa Saaristomeren meripataljoona (MeriP/TurLAs ja SmMeriP) muuttui Turun rannikkopataljoonaksi, jonka alaisuuteen kuuluvat alasajetut linnakkeet sekä Korppoon merivalvontakeskus Gyltössä. == Perinteet == Joukko-osaston kunniamarssi oli Johann Stranenskyn säveltämä Ernst von Vegesachin marssi. == Komentajat == * Jorma Haapkylä 1969−1970 ja 1974−1977, Laivastolippueen komentaja * komentaja/kommodori Erkki Uosukainen 1977 * komentaja Erik Wihtol 1977−1980 * kommodori Juha Tikka 1980−1983 * kommodori Kari Dahlbo 1983−1984 * kommodori Seppo Reinivuo 1984−1987 * kommodori Kalle Rantanen 1987−1989 * komentaja Olavi Niskanen 1992−1993 (1.1.93 - Turun Laivastoaseman komentaja) * kommodori Seppo Sarelius 1993−1997 * kommodori Ari Uttula 1997−1998 * kommodori Pertti Malmberg 1998−1999 * kommodori Hans Holmström 1.9.1999−31.8.2001 * kommodori Veli-Jukka Pennala 1.9.2001−31.12.2005 * kommodori Kari Takanen 1.1.2006−30.6.2008 * kommodori Tapio Maijala 1.7.2008−30.11.2010 * kommodori Timo Ståhlhammar 1.12.2010−31.1.2013 * kommodori Timo Hirvonen 1.2.2013 - 31.12.2014 == Aiheesta muualla == * *
Operaatio Litani

Etelä-Libanonin konflikti 1978 (koodinimeltään Operaatio Litani) oli Israelin suorittama hyökkäys PLO:a vastaan Etelä-Libanonissa. Hyökkäys tehtiin vastauksena PLO:n 1978 suorittamaan bussikaappaukseen ja joukkomurhaan. PLO:n Fatah-siipi surmasi Haifan lähellä bussikaappauksen yhteydessä 38 siviiliä, joista 13 oli lapsia, ja haavoitti 71:tä. Operaatio Litanin tarkoituksena oli vallata Etelä-Libanon sinne 1970 Jordaniasta paenneelta PLO:lta, joka oli järjestänyt hyökkäyksiä Pohjois-Israelin kaupunkeihin. Nimensä operaatio sai Litani-joelta. ==Ennen Litani-operaatiota tapahtunutta== *1974 11. huhtikuuta kolme PFLP:n jäsentä tunkeutuivat Kirjat Shmonassa asuinrakennukseen, tappaen 18 henkilöä, joista 9 oli lapsia. *1974 15. toukokuuta DPLF tunkeutui israelilaiseen Maalotin kaupunkiin tappaen viisi aikuista ja ottaen yksitoista lasta paikallisesta kaupungista panttivangeikseen. Hyökkääjät ampuivat 21 lasta ennen kuin Israelin puolustusvoimat tappoi heidät. *1975 5. maaliskuuta kahdeksan PLO:n aseistettua miestä meni kumiveneellä Tel-Aviviin Välimeren rannikkoa pitkin ja otti hotelli Savoyssa panttivangeikseen kymmeniä. Israelin puolustusvoimien sotilaiden järjestämässä pelastusoperaatiossa kuoli kahdeksan panttivankia ja haavoittui yksitoista. Seitsemän PLO:n asemiehistä kuoli. *1978 11. maaliskuuta kahdeksan 18-vuotiaan Dalal Mughrabin johtamaa Fatahin militanttia tuli Libanonista ja tappoi yhdysvaltalaisen turistin rannalla, minkä jälkeen he kaappasivat matkustajia täynnä olevan linja-auton Haifan lähellä olevalta rantatieltä vaatien kuljettajaa viemään heidät Tel Aviviin. Pitkän takaa-ajon ja ammunnan jälkeen kuusi militanteista oli kuollut samoin kuin linja-auton matkustajista 35. Haavoittuneita oli 71. Kolme päivää myöhemmin Israel hyökkäsi Etelä-Libanoniin. Seitsemän päivää kestäneen operaation aikana Israel miehitti Litanijoen eteläpuolisen alueen. Julkilausuttu tavoite oli estää palestiinalaisia ääriryhmiä suorittamasta terrori-iskuja alueelta. ==Operaation lopputulos== Konflikti johti 1 100–2 000 libanonilaisen ja palestiinalaisen sekä 20 israelilaisen kuolemaan, 100 000–250 000 ihmisen siirtymiseen Libanonin sisällä, sekä PLO:n joukkojen vetäytymiseen pohjoiseen Litani-joelta. Yhdistyneiden kansakuntien turvallisuusneuvosto hyväksyi päätöslauselma 425:n, joka vaati Israelia vetämään joukkonsa Libanonista. UNIFIL-rauhanturvaoperaatio perustettiin valvomaan tulitaukoa. Israel vetäytyi alueelta miltei kokonaan. Luokka:Israelin taistelut Luokka:Libanonin sodat Luokka:Palestiinan historia Luokka:1978